ཡན་ལག་བརྒྱད་པའི་བར་དུ་དེ་བཞིན་དུ་སྦྱར་བ་དང་།རྣམ་པར་ཐར་པའི་སྒོ་གསུམ་ནས།དངོས་པོ་མེད་པའི་ངོ་བོ་ཉིད་སྟོང་པ་ཉིད་ཀྱི་བར་དུ་དེ་བཞིན་དུ་སྦྱར་བ་དང་།དེ་བཞིན་གཤེགས་པའི་སྟོབས་བཅུ་ནས།རྣམ་པ་ཐམས་ཅད་མཁྱེན་པ་ཉིད་ཀྱི་བར་དུ་དེ་བཞིན་དུ་སྦྱར་བ་དང་།དེ་བཞིན་དུ་སྦྱར་ཏེ།ཕ་རོལ་ཏུ་ཕྱིན་པ་དྲུག་དང་།དཔེ་བྱད་བཟང་པོ་བརྒྱད་ཅུའི་བར་དག་རྟག་པའམ་མི་རྟག་པའམ།བདེ་བའམ་སྡུག་བསྔལ་བའམ།བདག་ཡོད་པའམ་བདག་མེད་པའམ།སྟོང་པའམ་མི་སྟོང་པའམ།མཚན་མ་ཡོད་པའམ།མཚན་མ་མེད་པའམ།སྨོན་པ་ཡོད་པ་ཡོད་པའམ།སྨོན་པ་མེད་པའམ།ཞི་བའམ་མ་ཞི་བའམ།དབེན་པའམ་མི་དབེན་པའམ།ཀུན་ནས་ཉོན་མོངས་པའམ།རྣམ་པར་བྱང་བའམ།སྐྱེ་བའམ་མི་སྐྱེ་བའམ།འགག་པའམ་མི་འགག་པའམ།དངོས་པོའམ་དངོས་པོ་མེད་པར་ལྟ་ཞིང་དམིགས་ལ་འཛིན་ཅིང་མཚན་མར་བྱེད་པ་དང་།རྟོག་པ་དང་ཡོངས་སུ་དཔྱོད་པར་བྱེད་པ་སྟེ།དེ་ནི་བྱང་ཆུབ་སེམས་དཔའ་སེམས་དཔའ་ཆེན་པོའི་ཆོས་ཐམས་ཅད་ལ་སེམས་རྣམ་པར་རྨོངས་པ་ཞེས་བྱའོ།།ཤ་ར་དྭ་ཏིའི་བུ་གཞན་ཡང་གང་གི་ཚེ་བྱང་ཆུབ་སེམས་དཔའ་སེམས་དཔའ་ཆེན་པོ་འདི་སྙམ་དུ་འདི་དག་ནི་དགེ་བའི་ཆོས་རྣམས་སོ།།འདི་དག་ནི་མི་དགེ་བའི་ཆོས་རྣམས་སོ།།འདི་དག་ནི་ལུང་དུ་བསྟན་པའི་ཆོས་རྣམས་སོ།།འདི་དག་ནི་ལུང་དུ་མ་བསྟན་པའི་ཆོས་རྣམས་སོ།།འདི་དག་ནི་འཇིག་རྟེན་པའི་ཆོས་རྣམས་སོ།།འདི་དག་ནི་འཇིག་རྟེན་ལས་འདས་པའི་ཆོས་རྣམས་སོ།།འདི་དག་ནི་ཟག་པ་དང་བཅས་པའི་ཆོས་རྣམས་སོ།།འདི་དག་ནི་ཟག་པ་མེད་པའི་ཆོས་རྣམས་སོ།།འདི་དག་ནི་འདུས་བྱས་ཀྱི་ཆོས་རྣམས་སོ།།འདི་དག་ནི་འདུས་མ་བྱས་ཀྱི་ཆོས་རྣམས་སོ།།འདི་དག་ནི་ཐུན་མོང་གི་ཆོས་རྣམས་སོ།།འདི་དག་ནི་ཐུན་མོང་མ་ཡིན་པའི་ཆོས་རྣམས་སོ་ཞེས་བྱ་བར་ལྟ་ཞིང་དམིགས་ལ་འཛིན་ཅིང་མཚན་མར་བྱེད་པ་དང་།རྟོག་པ་དང་ཡོངས་སུ་དཔྱོད་པར་བྱེད་ན།ཤ་ར་དྭ་ཏིའི་བུ་དེ་ནི་བྱང་ཆུབ་སེམས་དཔའ་སེམས་དཔའ་ཆེན་པོའི་ཆོས་ཐམས་ཅད་ལ་སེམས་རྣམ་པར་རྨོངས་པ་ཞེས་བྱའོ།།དེ་ཅིའི་ཕྱིར་ཞེ་ན།སེམས་ཅན་མེད་པའི་ཕྱིར་དང་།སེམས་ཅན་མི་དམིགས་པ་ཉིད་ཀྱི་ཕྱིར་དང་།སེམས་